### Beslutningstema

Sine Christensen, Det Konservative Folkeparti har fremsendt dette punkt til dagsordenen.

### Sagsfremstilling

Sine Christensen, Det Konservative Folkeparti har fremsendt denne tekst:

*I denne sag anmodes kommunalbestyrelsen om at tage stilling til, om den siddende kommunalbestyrelse udviser ordentlighed og respekt overfor den kommende kommunalbestyrelses videre arbejde med Vedvarende Energiprojekter i Tønder Kommune. Og om man ønsker at videregive prioritering af VE-projekter til efter 31/12-2025*

***Historik**
I efteråret 2024 er der foretaget en tilpasning af VE-retningslinjerne, som er fremsendt til Ankestyrelsen i [adresse] verserende sag.*

*I tilretningen lægges der op til følgende præcisering af de godkendte retningslinjer:
”Der kan udelukkende ansøges om at opstille vindmøller”
”Der lægges vægt på ønsker om etablering af følgevirksomheder (PtX-anlæg, datacentre, vertikalt landbrug mv.)
Desuden er BESS-anlæg kommet til!*

*Den 26. juni besluttede et flertal i kommunalbestyrelsen:
at samtlige projekter går videre til yderligere forberedende sagsbehandling før endelig prioritering inden for rammen,
at projektudviklere gennemfører en borgerinddragende proces for hvert projekt,
at de vejledende afstemninger gennemføres i forlængelse af den borgerinddragende proces, og
at herefter forelægges sagen inden udgangen af 2025 til fornyet politisk beslutning inden igangsætning af den egentlige planlægning, hvor den oprindelige ramme på op til 125 vindmøller og min. 3 vindmøller pr. projekt stadig er gældende.*

*Den 8. september beslutter KVU udvalget:
at processen fortsætter frem mod politisk prioritering i december 2025, og
at projektændringerne tages til efterretning.*

*Indstillingen godkendt med følgende præciseringer:
at der ikke gennemføres idéhøring efter politisk prioritering,
at for at give projektudviklere mere tid til den inddragende proces udskydes fristen for aflevering af justering af projekter til den 7. november, og
at vejledende afstemninger afholdes i perioden 24. november til 8. december 2025.*

*Til orientering kan oplyses at forvaltningen havde foreslået, at de vejledende afstemninger skulle afholdes i de sidste 14 dage af oktober, altså før kommunalvalget.*

***Sagsfremstilling**
Den nuværende Kommunalbestyrelse fungerer lovligt frem til 31. december, og har derfor kompetencen til at træffe beslutninger.*

*Ved at følge den praksis der er i sagsbehandlinger i Folketinget i forbindelse med nyvalg, hvor alle ikke uopsættelige sager pauseres og først genoptages efter ny regeringsdannelse, vil kommunalbestyrelsen udvise respekt og ordentlighed overfor den nye kommunalbestyrelse.*

*Beslutningen om vindmølleprojekter er klart politisk og vidtgående. Den handler om fremtidig arealanvendelse, miljøpåvirkning og lokalplanlægning. Den kan få betydelige konsekvenser for både borgere, investorer og kommunen på længere sigt. Den vil binde det kommende byråd i planlægningsmæssige og politiske forhold. Eksempelvis stillingtagen og handleplan vedrørende BESS-anlæg, nødvendig udarbejdelse af beredskabsplaner ved diverse anlæg etc.*

*Den nuværende Kommunalbestyrelse bør ikke træffe politisk vidtgående eller bindende beslutninger. Det nyvalgte byråd bør have mulighed for at tage stilling og arbejde videre i det nye politiske felt.*

*Før der træffes beslutning med den videre planlægning og prioritering skal indholdet i nedenstående aftale vurderes og elementer herfra evt. inddrages.*

*Den 10. oktober 2025 indgik et bredt flertal i folketinget en aftale om sol og vind på land. Der er opstillet 21 punkter der nu skal udformes i lovgivningen.*

*Aftalen skal sikre bedre økonomiske forhold og forbedre borgerinddragelse for naboer til VE anlæg. Større muligheder for solceller på tage. Muligheder for at vindmøller kan rejses i produktionsskove og solceller kan opstilles på lavbundsjorde.
Aftalen vedlagt som bilag\**

### Indstilling Det Konservative Folkeparti indstiller,

at den videre behandling og fornyet politisk beslutning inden igangsætning af den egentlige planlægning, hvor den oprindelige ramme på op til 125 vindmøller og min. 3 vindmøller pr. projekt overdrages til den kommende Kommunalbestyrelse.

### Beslutning

Sagen afvist efter afstemning med stemmerne 4 for (liste C, O og Ingelise Mathiesen (løsgænger) og 27 imod (resten).